DIE Groter Oudtshoorn Raad sal nie enige aansoek van die oud-raadslid Pierre Nel om rehabilitasie teenstaan nie. Nel is vroeër vanjaar deur die Kaapse Hoër Hof gesekwestreer nadat hy verantwoordelik gehou is vir die regskoste van ’n hofsaak wat hy in 2010 tydens sy dienstermyn as raadslid gevra is om namens die DA te hanteer.
Dit bring hopelik ’n einde aan ’n stryd tussen Nel en die politieke partye binne die munisipaliteit waartydens Nel finansieel vernietig is.
Nel sê hy is in 2010 deur die DA-kiesafdelingsbestuur van Oudtshoorn genader om as die ap­plikant op te tree in ’n hofsaak om te probeer keer dat die ANC-beheerde raad Noël Pie­tersen weer as munisipale bestuurder aanstel en ’n skikkingsbedrag van R1,5 miljoen aan hom uitbetaal. Hy het die saak egter op 13 Maart 2013 in die appèlhof met koste verloor, waarna die Oudtshoorn Munisipaliteit – in daardie tyd onder beheer van die ANC, Icosa en die NPP – hom persoonlik gedagvaar het vir die regskoste en ’n voorlopige sekwestrasie op 12 Augustus 2014 bekom het. Die DA het hom nie met die regskoste bygestaan nie.
Die munisipaliteit moes egter ironies genoeg die koste van die likwidateur dra in sy saak teen Nel omdat die likwidateur wat deur die Meester van die Hoër Hof aangestel is, geen bates by Nel kon vind om die uitstaande regskuld of die koste van die likwidasieproses te delg nie.